次韵張文伯喜雨
作者：王之道
朝代：宋

paragraphs: 新詩句句堪流傳，令人讀之神凜然。
孟君已死不可見，如公筆力今無前。
天生百穀養萬姓，暄潤稍闕功難全。
江城秋旱望一溉，斯民窮極伊誰憐。
滂沱忽澍三尺雨，稿苗厭厭藨緜緜。
不知何以遽得此，有賢太守方承宣。
焚香默禱辭未絕，精誠已格高高天。
油雲垂布若可攬，沾濡車盖初言旋。
西成指日多黍稌，頌歌未負賡豐年。
豚蹄盂酒謝神貺，鼓腹一笑非予偏。